Amaia Arrazola

Amaia Arrazola (Gasteiz, ) ilustratzailea eta sortzailea da.

Publizitatea ikasi zuen Madrilgo Unibertsitate Konplutentsean, eta Madrilgo publizitate-agentzia batean egin zuen lan arte-zuzendari eta ilustratzaile gisa. Urte batzuen buruan, Bartzelonara aldatu zen, publizitate-lanetik aldendu eta ilustratzaile aritzeko asmoz. Ordutik, freelance ilustratzailea da, eta hainbat marka eta erakunderekin egin du lan (Uniqlo, Nike, Bartzelonako Unibertsitatea, Bartzelonako Udala, Bizkaiko Foru Aldundia). Halaber, hainbat libururen egilea da.

Wabi Sabi liburua inflexio-puntu bat izan zen bere ibilbidean. Ordura arte, beste batzuen testuak edo bestelako proiektuak ilustratzen zituen; kasu horretan, baina, bai irudiak eta bai testuak bereak dira. 2020an, beste liburu bat ontzen ari da; El meteorito du izena, eta berak amatasuna nola bizi duen kontatuko du bertan.

Euskarri ugaritan egin ditu lanak, hala nola tabako-paketeetan, hormetan, plateretan, surf-oholetan, tarot-kartetan...

Argitalpenak

Bakarkako lanak 
 Wabi Sabi (2018, Lunwerg). Japonian, Paradise Air egoitzan (Matsudo hiria), hilabeteko egonaldia egin zuen beka bati esker, eta han egin zuen Amaia was here Japon proiektuko ilustrazioetatik abiatuta sortu zuen liburu hau.
 El meteorito (2020, Lunwerg).

Argitalpenetarako ilustrazioak 
 Corazón robot (2014, Stendhal Books). Iñaki Oliverrek idatzi eta Arrazolak ilustratutako lana.
 Cosas que nunca olvidarás de tu Erasmus (2014, Lunwerg). Raquel Piñeirok idatzi eta Arrazolak ilustratutako lana.
 Pequeña y grande: Audrey Hepburn (2015, Alba). Audrey Hepburnen biografia ilustratu bat da; Isabel Sánchez Vergarak idatzi eta Arrazolak ilustratutako lana.
 Pequeños grandes gestos en el deporte (2015, Alba). Francisco Llorcak idatzia eta Arrazolak ilustratua.
 Patioan (2015, Elkar). Arrate Egañak idatzia eta Arrazolak ilustratua.
 Sin bragas en el cajón (2015, Bridge). Isabel Sánchez Vergarak idatzi eta Arrazolak ilustratutako lana.
 El futuro es femenino (2018, Nube de Tinta). Sara Canok idatzitako testuarentzako ilustrazioak. Beste ilustratzaile batzuen lanak ere badaude: Agustina Guerrero, Ana Santos, Naranjalidad, Lady Desidia, Laura Agustí, Elena Pancorbo eta María Hesse.

Estiloa 
Arrazolaren arabera, estiloa zera da: "buruan duzunaren eta zure eskuak uzten duzunaren batura". Hori gorabehera, zuri-beltzak ohikoak dira bere lanetan, eta beti egoten da kolore ukituren bat. Bestalde, bere irudietan ohikoak dira emakumezkoak, animaliak, adarbakarrak eta loreak, besteak beste.

Erreferentziak

Kanpo estekak 
 Amaia Arrazolaren webgune pertsonala.
 Amaia Arrazola, Instagramen.
 Amaia Arrazolaren bloga.
 Gasteizen egin zuen horma-irudi bati buruzko albistea, Berrian.

Gasteiztarrak
Ilustratzaileak
Emakume ilustratzaileak
Emakume artistak